SKRIFTLIG FORESPØRGSEL P-1340/02

af Rodi Kratsa-Tsagaropoulou (PPE-DE) til Kommissionen

(2. maj 2002)

Om: Vold mod kvinder

Bekæmpelse af vold mod kvinder er et spørgsmål, der optager såvel fællesskabsorganerne som medlemsstaterne.

Råder Kommissionen over oplysninger om medlemsstaternes politik, hvad angår lovgivning om og finansiering af foranstaltninger til bekæmpelse af vold? Agter Kommissionen at foretage sammenlignende undersøgelser, udarbejde en rapport og sikre udveksling af god praksis?

Svar afgivet på Kommissionens vegne af Anna Diamantopoulou

(30. maj 2002)

Som svar på Parlamentets betænkning, som blev vedtaget i 1997, gennemførte Kommissionen en europæisk oplysningskampagne om vold mod kvinder i 1999/2000. I forbindelse med kampagnen gennemførtes en Eurobarometerundersøgelse om de europæiske borgeres syn på vold mod kvinder i hjemmet (1999).

Det europæiske center til fremme af en politik til bekæmpelse af vold mod kvinder, der blev oprettet af Lobbyen for Kvinderne i Europa, gennemførte to projekter med økonomisk støtte fra Daphne-initiativet, en forløber for det nuværende EF-handlingsprogram Daphne:

- en undersøgelse om afdækning af mørketallene for vold i hjemmet i Den Europæiske Union (1999), og

- en rapport med titlen På vej til en fælles europæisk ramme til overvågning af fremskridt i bekæmpelsen af vold mod kvinder, der indeholder en række forslag til politiske rammer og indikatorer på forskellige områder som f.eks. lovgivning og case studies af modeller på god praksis (2001).

Under Fællesskabets program for ligestilling mellem mænd og kvinder (2001-2005) medfinansierede Kommissionen den uformelle ministerkonference om vold mod kvinder, som det spanske formandskab afholdt den 18. og 19. februar 2002 i Santiago de Compostela. På denne konference blev de første resultater af en undersøgelse fremlagt af formandskabet sammen med et udkast til en vejledning om god praksis. Undersøgelsen gennemgik medlemsstaternes svar på et spørgeskema om foranstaltninger og data inden for området vold mod kvinder, herunder lovbundne, retslige og håndhævelsesforanstaltninger. Undersøgelsen ligger til grund for den vejledning om god praksis, som vil blive forelagt for ministrene for beskæftigelse, arbejdsmarkedsspørgsmål og sociale anliggender ved Rådets møde i juni 2002 og for ministrene for juridiske og indre anliggender samt ministrene for sundhed og uddannelse.

Konklusionerne fra konferencen blev forelagt ministrene for beskæftigelse, arbejdsmarkedsspørgsmål og sociale anliggender ved Rådets møde den 7. marts 2002. På dette møde understregede medlemsstaterne vigtigheden af en tværfaglig tilgangsvinkel på flere niveauer til udryddelsen af vold mod kvinder. Samtidig understregede de også vigtigheden af at udveksle bedste praksis inden for EU og fortsat at udvikle oplysningskampagner.

En henvisning til dette område behovet for at skabe en integreret og tværfaglig tilgangsvinkel med henblik på at udrydde alle former for vold mod kvinder med deltagelse af alle involverede politikområder blev indarbejdet i konklusionerne fra Det Europæiske Råds møde i Barcelona (15. og 16. marts 2002).

Fællesskabets Daphne-program for perioden 2000-2003 har til formål at bekæmpe vold mod børn, unge og kvinder. Daphne-programmet har til formål a) at skabe et netværk for organisationer, der arbejder med bekæmpelse af vold, og støtte udveksling af god praksis og b) at støtte bevidstgørelse i offentligheden og blandt specifikke erhverv såsom læger, lærere, advokater, socialarbejdere osv. Nærmere oplysninger om projekter og statistik og analyse af resultaterne og deres virkning kan findes på Daphne-webstedet: http://europa.eu.int/comm/justice_home/project/daphne/da/index.htm.